**Újra elrajtol a Szentkirályi Tehetségprogram: a Szentkirályi Berki Krisztiánnal közösen keresi a jövő bajnokát**

**Ötödik alkalommal indul útjára a Szentkirályi Tehetségprogram, amely a Magyar Olimpiai Bizottság szakmai támogatásával, és a program nagykövetével, az olimpiai bajnok tornász Berki Krisztiánnal közösen keresi a legtehetségesebb hazai utánpótlás-sportolókat, hogy elősegítse sportkarrierjük kiteljesedését. A megújult programban idén bármely nyári olimpiai sportágban kiemelkedő, 14-18 év közötti fiatal sportolók jelentkezését várják, hogy kétmillió forinttal támogathassák egyikük fejlődését.**

*Budapest, 2024. április 15.* -A hazai tehetségek elkötelezett támogatójaként a Szentkirályi a korábbi évek sikeres négy sport és egy divat tematikájú Tehetségprogramját követően, 2024-ben ismét azt a célt tűzte ki, hogy megtalálja és segítse a jövő sportbajnokát, az idei évtől egy nagykövet, Berki Krisztián közreműködésével. Az olimpikon a program hosszú távú együttműködő partnereként ezentúl szakmai meglátásaival és a hazai sportéletről szerzett ismereteivel nem csupán megsokszorozza a tudást és a segítő szándékot, de a példamutatás erejével valamennyi hazai fiatal sportolót arra bíztat, hogy a következő szintre emeljék a bennük szunnyadó talentumot. A programra jelentkező fiatal sportolók közül hárman ugyanis olyan anyagi támogatásban részesülnek, amellyel közelebb kerülhetnek jövőbeli céljaik eléréséhez. A zsűri által kiválasztott első három helyezett sorrendjéről a közönség szavazatai döntenek majd, az első helyezett kétmillió forintot, a második egymillió forintot, a harmadik pedig 500 ezer forintot vihet haza, nyereményüket a tehetségek pedig szabadon fordíthatják bármire, amivel növelhetik sportsikereiket, legyen szó edzőtáborokról, sporteszközökről vagy épp nevezési díjakról.

*„Mivel szívügyem az utánpótláskorú sportolók karrierjének előmozdítása, nagy büszkeséggel tölt el, hogy a Szentkirályi Tehetségprogram nagykövete lehetek. Hiszek abban, hogy a sportban elért sikerekhez anyagi, fizikai, érzelmi és mentális támogatásra is szükség van. Az edző segít a megfelelő fizikum elérésben, a gyakorlatok tökéletesítésében és a ránk szabott versenystratégia felállításában, az anyagi hozzájárulással lehetőséget kapunk önmagunk fejlesztésének kiaknázására, a szeretteink támogatása lendít túl a nehezebb időszakokon, a példaképek pedig arra sarkallnak, hogy minden egyes alkalommal megpróbáljuk átlépni a teljesítőképességünk határát. A szakmai meglátásaim mellett ezt szeretném képviselni, mint nagykövet”* – mondta Berki Krisztián olimpiai bajnok, háromszoros világbajnok és hatszoros Európa-bajnok tornász.

Az idei programban a nyári olimpiai sportágakban tehetséges 14-18 éves utánpótlás-sportolók jelentkezését várják. Pályázataikat május 8-ig adhatják le a [www.szentkiralyi.hu/tehetsegek](http://www.szentkiralyi.hu/tehetsegek) oldalon keresztül, ahol a jelentkezés pontos részleteit is megtalálják. A pályázók közül az öttagú zsűri - Berki Krisztián a Magyar Tornaszövetség sportigazgatója, ötkarikás bajnok, Balogh Levente a Szentkirályi Magyarország elnöke, Nagy Tímea olimpiai bajnok vívó, Fábián László a Magyar Olimpiai Bizottság főtitkára, olimpiai bajnok öttusázó és Kovács Katalin háromszoros olimpiai bajnok kajakozó – szakmai szempontok alapján választja ki azt a három fiatal sportolót, akik közül a közönség szavazatainak arányában osztják ki a helyezéseket és az ezzel járó anyagi támogatást.

*„A mostantól évente jelentkező Szentkirályi Tehetségprogrammal célunk, hogy aktívan részt vállaljunk a magyar utánpótlás-nevelésben, mivel hisszük, hogy bármelyik tehetséges, elszánt és kitartó fiatalban ott lehet a nemzetközi sportkarrier vagy egy olimpiai aranyérem reménye. Ebben korábbi felkaroltjaink sikerei is megerősítenek minket: Varga Ádám többszörös világkupagyőztesként a tokiói olimpián kajak egyesben ezüstérmet nyert, Németh Nándor úszó Európa- és világbajnoki címei mellett a 2021-es olimpián gyorsúszásban a nyolcadik helyen végzett, miután országos csúccsal jutott a döntőbe, Pusztai Liza a magyar női kardcsapattal 2022-ben a szakág első női világbajnoki címét szerezte meg, amit egy évvel később társaival meg is védett, Kiss Péter Pál kajakos pedig a számos világversenyen elért első helyezést követően, a legutóbbi olimpián a sportág legfiatalabb magyar paralimpiai bajnoka lett”*- tette hozzá Balogh Levente, a Szentkirályi Magyarország elnöke és a Szentkirályi Tehetségprogram kuratóriumának elnöke.

*XXX*

***Szentkirályi Magyarország***

*A Szentkirályi Magyarországot 2019-ben hozta létre a Mattoni 1873 Csoportot (korábban KMV) tulajdonló olasz Pasquale család, illetve a Szentkirályi Ásványvíz alapítója, Balogh Levente. A két üzletember 2018-ban felvásárolta a Pepsi termékek magyarországi gyártásával és forgalmazásával foglalkozó céget, létrehozva ezzel Magyarország egyik meghatározó élelmiszeripari vállalatcsoportját.*

*A Szentkirályi Magyarország hazánk egyik meghatározó, családi kézben lévő élelmiszeripari vállalkozása. A hozzá tartozó Szentkirályi, Emese, Theodora Kékkúti és Theodora Kereki, valamint a forgalmazott Magnesia, S. Pellegrino, Acqua Panna, Perrier, Pepsi, Schweppes, Mirinda, 7UP, Gatorade, Lays és Cheetos márkákon, továbbá az általa palackozott és forgalmazott Nestlé Aquarelen keresztül a cég egyaránt jelen van az ásványvizek, ízesített ásványvizek, szénsavas üdítőitalok és snackek piacán.*

**További információ:**

Rácz Krisztina   
Flow PR   
Mobil: +36-20-771-8733   
E-mail: [szentkiralyi@flowpr.hu](mailto:szentkiralyi@flowpr.hu)